text: Strejke påvirker tog-trafikken
  14 december 2011 kl. 09.22
  Arbejdsnedlæggelserne på DSB's værksteder i Fredericia og andre steder i landet fortsætter på tredje døgn. Arbejdsnedlæggelsen begynder at påvirke trafikken.
  I Fredericia valgte 50 håndværkere onsdag morgen at gå hjem igen efter en kort orientering, siger tillidsmand Lars Pedersen til Fredericia Dagblads netudgave.
  Tillidsmanden oplyser, at de også strejker på DSB-værksteder i Aarhus og København. Dermed er flere hundrede smede og andre håndværkere også onsdag i en konflikt, der ifølge DSB er overenskomststridig.
  
  En snes togsæt strandet
  Arbejdsnedlæggelsen skyldes, at der endnu ikke er lavet fælles aftaler om løn og arbejdsforhold på værkstederne. De blev lagt over i aktieselskabet DSB Vedligehold fra 1. januar i år.
  Strejken begynder nu at få konsekvenser for togtrafikken. Op mod en snes togsæt er ifølge netavisens oplysninger strandet, da de ikke kan efterses og vedligeholdes efter de drifts- og sikkerhedsplaner, togene skal følge.
  